2. ปัจจัยความเสี่ยง

2.1 ความเสี่ยงเกี่ยวกับความผันผวนของราคาวัตถุดิบ

  เศษเหล็ก (Scrap) และเหล็กดิบ (Pig Iron) เป็นวัตถุดิบหลักในการผลิตของบริษัท
  ดังนั้นหากราคาวัตถุดิบหลักดังกล่าวมีแนวโน้มปรับตัวเพิ่มขึ้นอย่างต่อเนื่องและบริษัทไม่สามารถปรับเพิ่มราคาสินค้าในอัตราที่เท่ากับหรือมากกว่าการเพิ่มขึ้นของราคาของวัตถุดิบ
  ซึ่งอาจทำให้ราคาขายสินค้าสำเร็จรูปต่ำกว่าต้นทุนขาย
  ปัจจัยดังกล่าวอาจส่งผลกระทบทำให้ความสามารถในการทำกำไรในอนาคตของบริษัทลดลง
  และอาจมีผลทำให้บริษัทต้องตั้งขาดทุนจากการลดมูลค่าสินค้าที่มีอยู่ในสต๊อก ณ วันสิ้นงวด

  อย่างไรก็ตามเพื่อลดผลกระทบจากความเสี่ยงดังกล่าว
  บริษัทได้ติดตามการเปลี่ยนแปลงของราคาวัตถุดิบอย่างใกล้ชิด
  รวมทั้งอาศัยประสบการณ์และสัมพันธภาพที่ดีกับผู้จัดหาวัตถุดิบ
  เพื่อใช้ประกอบการตัดสินใจสั่งซื้อหรือวางแผนการผลิตให้มีความเหมาะสมกับสภาวะการณ์ต่าง ๆ
  ที่คาดว่าจะเกิดขึ้น ประกอบกับโดยปกติราคาของเศษเหล็ก (Scrap) และเหล็กดิบ (Pig
  Iron) จะมีราคาแปรผันตามความต้องการของเหล็กแผ่นรีดร้อน
  ดังนั้นหากความต้องการเหล็กแผ่นรีดร้อนเพิ่มมากขึ้น/ลดลง ราคาของเหล็กแผ่นรีดร้อน
  ราคาของเศษเหล็ก (Scrap) และเหล็กดิบ (Pig Iron)
  ก็จะปรับตัวเพิ่มขึ้น/ลดลงในทิศทางเดียวกัน ซึ่งการปรับตัวเพิ่มขึ้น/ลดลงในทิศทางเดียวกัน
  จะทำให้ส่วนต่างราคาของเหล็กแผ่นรีดร้อนกับวัตถุดิบหลักมีความผันผวนไปในทางเดียวกัน

2.2 ความเสี่ยงเนื่องจากการขาดเงินทุนหมุนเวียน

บริษัทมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2553 และ 2552
(ปรับปรุงใหม่) เป็นจำนวน 3,672 ล้านบาท และ 6,408 ล้านบาท ตามลำดับ และ ณ
วันเดียวกันบริษัทมีหนี้สินหมุนเวียนสุทธิมากกว่าสินทรัพย์หมุนเวียนสุทธิเป็นจำนวนเงิน 7,290
ล้านบาท
จากผลลัพธ์ดังกล่าวที่เกิดขึ้นทำให้บริษัทจำเป็นจะต้องมีกระแสเงินสดที่เพียงพอต่อความต้องการเงินทุนหมุนเวียนและเพื่อให้สามารถจ่ายชำระหนี้สินจากการดำเนินงาน
และเพื่อให้บริษัทมีกระแสเงินสดที่เพียงพอในการดำเนินงาน เมื่อวันที่ 2 มีนาคม 2554
ArcelorMittal Netherlands B.V. (“AM”)
ได้ประกาศการเข้าลงนามสัญญาเพื่อลงทุนในหุ้นที่จะออกใหม่ของ จี สตีล และบริษัท
โดยจะส่งผลให้เข้าถือหุ้นในจี สตีลในสัดส่วนร้อยละ 40
และได้เข้าทำสัญญาให้วงเงินสินเชื่อแก่บริษัท และ จี สตีล จำนวน 500 ล้านเหรียญสหรัฐอเมริกา
เพื่อใช้เป็นเงินทุนหมุนเวียน รายจ่ายฝ่ายทุน และเพื่อวัตถุประสงค์อื่น ๆ
ภายหลังจากการลงทุนดังกล่าวทำให้ จีสตีล จะเพิ่มสัดส่วนการถือหุ้นในบริษัทจากเดิมร้อยละ 44
เป็นร้อยละ 63
ตามเกณฑ์การถือหุ้นโดยรวมจากการแปลงหนี้เป็นทุนและจากการลงทุนในหุ้นที่ออกใหม่
หากการดำเนินการดังกล่าวแล้วเสร็จสมบูรณ์จะช่วยทำให้เงินทุนหมุนเวียนของบริษัทดีขึ้น

2.3 ความเสี่ยงอันเนื่องมาจากภาวะทางการเมือง

เนื่องจากปัจจุบันสถานการณ์ทางการเมืองในประเทศมีความไม่สงบเรียบร้อยตามที่ทราบกันอยู่ทำให้ผู้บริโภคชะลอการซื้อสินค้าเพื่อรอดูสถานการณ์ทางการเมืองว่าจะดำเนินการไปอย่างไร
ปัจจัยดังกล่าวมีผลกระทบโดยตรงกับความต้องการซื้อของลูกค้าจึงทำให้ยอดขายสินค้าเพิ่มขึ้นไม่มากนัก

2.4 ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

  เนื่องจากปริมาณอันจำกัดของวัตถุดิบที่มีอยู่ในประเทศไทย
  ทำให้บริษัทมีความจำเป็นต้องนำเข้าวัตถุดิบจากต่างประเทศเป็นสัดส่วนที่สูงกว่าการใช้วัตถุดิบในประเทศ
  และขณะเดียวกันบริษัทมีการขายส่งออกไปยังลูกค้าต่างประเทศ
  จึงทำให้บริษัทต้องมีการทำธุรกรรมเป็นเงินตราต่างประเทศอยู่ตลอดเวลา
  ซึ่งจากสาเหตุนี้เองทำให้ความผันผวนของอัตราแลกเปลี่ยนเงินตราต่างประเทศกลายมาเป็นส่วนหนึ่งของปัจจัยความเสี่ยงที่มีผลกระทบต่อการดำเนินงานของบริษัท
  ซึ่งในปี 2553 บริษัทมีการนำเข้าและใช้วัตถุดิบจากต่างประเทศในการผลิตคิดเป็นร้อยละ 77
  ของต้นทุนการผลิตทั้งหมดของบริษัท และมีมูลค่าการขายสินค้าไปยังต่างประเทศเป็นร้อยละ 5
  ของยอดขายทั้งหมดของบริษัท ดังนั้น
  ปัจจัยความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ
  จึงเป็นปัจจัยหนึ่งที่ส่งผลกระทบต่อการดำเนินกิจการของบริษัทได้อย่างมาก
  เห็นได้จากงบกำไรขาดทุนของบริษัทที่มีการรับรู้ผลกำไรขาดทุนที่เกิดขึ้นแล้วและที่ยังไม่เกิดขึ้นจากอัตราแลกเปลี่ยน
  ซึ่งในส่วนของการลดความเสี่ยงนั้นบริษัทมีมาตรการลดผลกระทบจากความผันผวนของอัตราแลกเปลี่ยนดังกล่าวโดยพยายามนำเงินตราต่างประเทศที่ได้รับจากลูกค้าต่างประเทศชำระให้แก่ผู้ขายต่างประเทศภายใต้สกุลเงินตราเดียวกัน

2.5 ความเสี่ยงจากผลกระทบของนโยบายภาครัฐ

1.  การเจรจาเขตการค้าเสรี (FTA)

  ตามที่ประเทศไทยได้ทำข้อตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
  (Agreement on the Common Effective Preferential Tariff (CEPT) Scheme
  for ASEAN Free Trade Area (AFTA))
  โดยสินค้าเหล็กแผ่นรีดร้อนเป็นสินค้าที่มีชื่ออยู่ในรายการลดภาษีปกติ (Normal Track)
  ซึ่งต้องลดอัตราภาษีศุลกากรให้เหลือร้อยละ 0 ภายในปี 2553 ที่ผ่านมา
  จากที่เคยเรียกเก็บภาษีศุลกากรสำหรับสินค้าดังกล่าว กับประเทศในกลุ่มอาเซียนในอัตราร้อยละ
  2 - 5 ขึ้นอยู่กับประเภทและขนาดของสินค้า
  ส่งผลให้การนำเข้าเหล็กแผ่นรีดร้อนจากประเทศในกลุ่มอาเซียน โดยเฉพาะประเทศมาเลเซีย
  มีปริมาณมากขึ้น ทำให้ส่วนแบ่งตลาดของบริษัท รวมทั้งผู้ผลิตในประเทศรายอื่นๆ
  ได้รับผลกระทบโดยตรง

  และ ประเทศไทยยังได้ทำข้อตกลงว่าด้วยการเป็นหุ้นส่วนทางเศรษฐกิจกับประเทศญี่ปุ่น (Japan
  Thai Economic Partnership Agreement: JTEPA) โดยกำหนดให้ภายในระยะเวลา 10
  ปี ต้องลดอัตราภาษีศุลกากรสำหรับเหล็กและเหล็กกล้าที่นำเข้าจากประเทศญี่ปุ่นให้เหลือร้อยละ 0
  ภายในปี 2560 โดยระหว่างช่วงเวลาดังกล่าว
  จะมีการกำหนดเป็นโควต้าสิทธิในการยกเว้นภาษีศุลกากรเป็นรายปีไปจนกว่าจะครบกำหนด

  ดังนั้นบริษัทจึงได้รับผลกระทบจากการเข้ามาแข่งขันมากขึ้นจากผู้ผลิตเหล็กแผ่นรีดร้อนในกลุ่มประเทศอาเซียน
  และญี่ปุ่น นอกจากนี้ ภาครัฐยังมีแนวโน้มที่จะทำข้อตกลงการค้าเสรีกับประเทศอื่นมากขึ้น เช่น
  ข้อตกลงการค้าเสรีกับกลุ่มประเทศสหภาพยุโรป ข้อตกลงการค้าเสรีกับประเทศจีน
  ข้อตกลงการค้าเสรีกับประเทศอินเดีย เป็นต้น
  ซึ่งถ้าการดำเนินการเจรจาเขตการค้าเสรีกับชาติอื่นๆ
  เหล่านั้นมีสินค้าเหล็กรีดร้อนเข้าไปเกี่ยวข้อง
  บริษัทอาจจะได้รับผลกระทบจากคู่แข่งที่เพิ่มสูงขึ้นอย่างหลีกเลี่ยงมิได้

  อย่างไรก็ตามเนื่องจากบริษัทมีศักยภาพในการผลิตที่สูง
  รวมทั้งบริษัทยังมีนโยบายทั้งการลดต้นทุนในด้านต่างๆ และการพัฒนาผลิตภัณฑ์ของบริษัทเพื่อต่อยอด
  ตลอดจนการเพิ่มมูลค่าของผลิตภัณฑ์ให้สอดคล้องกับความต้องการของตลาด นอกจากนี้การที่บริษัท
  จี สตีล จำกัด (มหาชน) ได้เข้ามาเป็นพันธมิตรกับบริษัท
  ซึ่งจะทำให้เกิดการประหยัดจากขนาดการผลิต การร่วมมือในการพัฒนาคุณภาพผลิตภัณฑ์
  และเทคโนโลยีการผลิต ส่งผลให้ศักยภาพในการแข่งขันของบริษัทเพิ่มสูงขึ้นในอนาคต

2.  การตอบโต้การทุ่มตลาด

  สืบเนื่องจากการที่การสื่อสารในโลกปัจจุบันเข้าสู่ยุคการสื่อสารไร้พรมแดน
  ทำให้การติดต่อค้าขายเป็นไปด้วยความสะดวกมากขึ้น
  การเข้าถึงลูกค้าและการหาแหล่งสินค้าง่ายขึ้น
  แต่ก็ทำให้การแข่งขันทางด้านการค้ามีการแข่งขันที่สูงขึ้นอย่างมาก
  โดยเฉพาะกับอุตสาหกรรมสินค้าเหล็กแผ่นรีดร้อนซึ่งเป็นสินค้าพื้นฐานในการพัฒนาประเทศ
  ที่มีผู้ผลิตเป็นจำนวนมากทั่วโลก ดังนั้นด้วยแรงกดดันที่มีเพิ่มมากขึ้น
  ทำให้ผู้ผลิตต้องดิ้นรนเพื่อความอยู่รอด
  จึงส่งผลให้เกิดการค้าขายในลักษณะของการทุ่มตลาดมากขึ้น
  (คือการขายไปต่างประเทศด้วยราคาขายที่ต่ำกว่าการขายในประเทศ)
  ทั้งในลักษณะที่ตั้งใจและไม่ตั้งใจ ซึ่งส่งผลให้กลไกทางการตลาดในด้านราคาถูกบิดเบือนไป
  หรือกล่าวได้ว่าเป็นการทำลายตลาดของอุตสาหกรรมภายในประเทศ
  โดยก่อให้เกิดการแข่งขันที่ไม่เป็นธรรมเกิดขึ้น

  ดังนั้นนโยบายการตอบโต้การทุ่มตลาดจึงเป็นเครื่องมืออันสำคัญที่จะช่วยให้เกิดการค้าที่เป็นธรรมต่อทุกฝ่ายได้
  ซึ่งสำหรับประเทศไทย ทางภาครัฐก็ให้ความสำคัญกับเรื่องนี้
  โดยกระทรวงพาณิชย์ได้ทำการพิจารณาทบทวนให้มีการต่ออายุมาตรการทางภาษีเพื่อตอบโต้การทุ่มตลาดสำหรับผลิตภัณฑ์เหล็กแผ่นรีดร้อนชนิดม้วนและไม่เป็นม้วนที่นำเข้าจาก
  14 ประเทศออกไปอีกเป็นระยะเวลา 5 ปี โดยมีผลบังคับใช้ตั้งแต่เดือนพฤษภาคม 2552
  เป็นต้นไป
  ส่งผลให้การผันผวนทางการค้าอันเนื่องมาจากการทุ่มตลาดของประเทศที่โดนมาตรการดังกล่าวทั้ง
  14 ประเทศลดลง ซึ่งจะส่งผลดีกับอุตสาหกรรมเหล็กแผ่นรีดร้อนโดยรวม
  อย่างไรก็ตามการทุ่มตลาดก็ยังอาจจะเกิดขึ้นได้จากประเทศอื่นๆ ที่ไม่โดนมาตรการดังกล่าว
  อย่างเช่น ประเทศจีนที่เป็นประเทศที่มีกำลังการผลิตประมาณ 50% ของโลก
  ก็อาจมีการระบายสินค้าดังกล่าวมายังประเทศที่ไม่มีมาตรการป้องกันได้
  หรือประเทศมาเลเซียที่อยู่ใกล้กับประเทศไทยก็มีแนวโน้มที่จะส่งสินค้ามายังประเทศไทยมากขึ้นอันเนื่องมาจากการเปิดการค้าเสรีในกลุ่มประเทศอาเซียน
  ดังนั้นความเสี่ยงอันเนื่องมาจากการทุ่มตลาดยังอาจจะคงมีอยู่
  และอาจส่งผลให้บริษัทต้องสูญเสียส่วนแบ่งทางการตลาด
  และมีความเสี่ยงต่อการสูญเสียความสามารถในการแข่งขันด้านราคา
  หากบริษัทไม่สามารถจัดหาวัตถุดิบในประเทศ
  หรือนำเข้าวัตถุดิบจากต่างประเทศได้ในราคาที่ต่ำกว่าคู่แข่งขันจากต่างประเทศ

  อย่างไรก็ตาม
  บริษัทได้ร่วมกับผู้ผลิตรายอื่นในประเทศทำการติดตามถึงการทุ่มตลาดที่เกิดขึ้นอย่างใกล้ชิด
  และได้ทำการร้องเรียนต่อภาครัฐให้มีการใช้มาตรการทางภาษีเพื่อตอบโต้การทุ่มตลาดกับกลุ่มประเทศเหล่านั้น
  ซึ่งทางภาครัฐก็ได้เปิดทำการไต่สวนการทุ่มตลาดสินค้าเหล็กแผ่นรีดร้อนที่มีแหล่งกำเนิดมาจากประเทศจีนและมาเลเซียขึ้น
  เมื่อเดือนมิถุนายน 2553 ที่ผ่านมา
  ซึ่งน่าจะช่วยให้การทุ่มตลาดมีจำนวนน้อยลงได้ในกรณีที่ผลการไต่สวนขั้นสุดท้ายออกมาว่าให้มีการใช้มาตรการทางภาษีเพื่อตอบโต้การทุ่มตลาด

  นอกจากนี้
  ทางบริษัทและผู้ผลิตรายอื่นในประเทศยังร่วมกันร้องเรียนไปทางรัฐบาลให้บังคับใช้มาตรฐานอุตสาหกรรมสำหรับสินค้าเหล็กที่นำเข้าจากต่างประเทศ
  เช่นเดียวกับสินค้าที่ผลิตในประเทศ เนื่องจากสินค้านำเข้าจากบางประเทศดังกล่าว
  มีคุณสมบัติต่ำกว่ามาตรฐานที่ทางราชการกำหนดไว้ จึงสามารถจำหน่ายได้ในราคาที่ต่ำกว่า
  และอาจเกิดความไม่ปลอดภัยแก่ผู้บริโภคได้
  นอกจากนี้บริษัทยังได้เตรียมความพร้อมเพื่อลดผลกระทบจากความเสี่ยงดังกล่าว
  โดยบริษัทได้ทำการพัฒนาเทคโนโลยีการผลิตที่ทันสมัยอย่างต่อเนื่อง รวมถึงพัฒนาระบบงานต่างๆ
  เพื่อลดต้นทุนในด้านต่างๆ ของบริษัทรวมไปถึงการที่ บริษัท จี สตีล จำกัด (มหาชน)
  ได้เข้าลงทุนในบริษัทในลักษณะเป็นพันธมิตรทางธุรกิจ
  จะมีส่วนช่วยทำให้บริษัทมีต้นทุนการผลิตที่ลดลงและมีประสิทธิภาพในการแข่งขันที่มากขึ้น

3.  ด้านสิ่งแวดล้อม

  สืบเนื่องจากปัญหาภาวะโลกร้อนในปัจจุบัน
  ทำให้เกิดการตื่นตัวในเรื่องของการรักษาสิ่งแวดล้อมมากขึ้นกอปรกับการที่ประเทศต่างๆ ทั่วโลก
  มีแนวคิดที่จะจำกัดหรือลดการปล่อยก๊าซเรือนกระจก เพื่อลดปัญหาภาวะโลกร้อน
  ดังนั้นนโยบายในด้านการจัดการสิ่งแวดล้อมจึงเป็นอีกด้านหนึ่งที่ภาครัฐให้ความสำคัญ
  ดังจะเห็นได้จากการมีแนวคิดในเรื่องของการออกกฎหมายการจัดเก็บภาษีสิ่งแวดล้อม
  หรือการประชาสัมพันธ์ให้รับทราบถึงผลการประชุมของประเทศต่างๆ
  ในเรื่องการลดปริมาณการปล่อยก๊าซเรือนกระจก ซึ่งจะมีผลกระทบต่อทุกภาคส่วน
  โดยเฉพาะภาคอุตสาหกรรมที่ถูกมองว่าเป็นตัวการที่ทำลายสิ่งแวดล้อม
  ดังนั้นบริษัทซึ่งอยู่ในภาคอุตสาหกรรม ก็ต้องได้รับผลกระทบจากมาตรการต่างๆ
  ของภาครัฐที่จะออกมาในอนาคตอย่างหลีกเลี่ยงมิได้ แต่ด้วยเทคโนโลยีการผลิตที่ทันสมัย
  ที่ถูกออกแบบมาเพื่อการใช้พลังงานอย่างคุ้มค่าและช่วยรักษาสิ่งแวดล้อม
  โดยการนำเศษเหล็กที่ถึอเป็นของเสียจากภาคอุตสาหกรรมมาทำการหลอมใหม่
  และผ่านไปยังกระบวนการหล่อและรีดอย่างต่อเนื่อง ทำให้อัตราการใช้ทรัพยากรธรรมชาติ
  ต่ำกว่ากระบวนการผลิตเหล็กแผ่นรีดร้อนอื่นที่ใช้วัตถุดิบที่มาจากการถลุงเหล็ก
  และการใช้พลังงานต่ำกว่ากระบวนการผลิตเหล็กรีดร้อนอื่นที่ไม่ได้มีการหล่อและรีดต่อเนื่องกัน
  ดังนั้นบริษัทจึงมั่นใจว่าเป็นส่วนหนึ่งที่ช่วยในการรักษาสิ่งแวดล้อม

  แต่อย่างไรก็ตาม เพื่อให้เกิดความมั่นใจต่อการจัดการความเสี่ยงด้านสิ่งแวดล้อมให้มีประสิทธิภาพ
  บริษัทก็จะทำการติดตามข่าวสารและข้อมูลในด้านสิ่งแวดล้อมอย่างต่อเนื่อง
  เพื่อให้สามารถรับรู้ถึงผลกระทบที่อาจจะเกิดขึ้นได้ในอนาคต
  และทำการหาทางแก้ไขหรือป้องกันไม่ให้บริษัทต้องเผชิญกับปัญหาในด้านสิ่งแวดล้อม